Kif tafu, iddedikajna l-laqgħa tal-Kunsill Ewropew tal-lum għall-Brexit. Il-Prim Ministru May tenniet it-talbiet tagħha, biex il-perjodu tal-Artikolu 50 jiġi estiż sat-30 ta' Ġunju, u biex jiġi approvat l-hekk imsejjaħ ftehim ta' Strasburgu. Matul id-diskussjoni fost l-UE-27, il-mexxejja ħadu approċċ pożittiv lejn dawn it-talbiet. Il-Kunsill Ewropew iddeċieda li japprova l-ftehim ta' Strasburgu. Fir-rigward tal-estensjoni, id-deċiżjonijiet tagħna jipprevedu żewġ xenarji: Fl-ewwel xenarju, jiġifieri, jekk il-Ftehim dwar il-Ħruġ jgħaddi mill-House of Commons il-ġimgħa d-dieħla, il-Kunsill Ewropew jaqbel ma' estensjoni sat-22 ta' Mejju. Fit-tieni xenarju, jiġifieri, jekk il-Ftehim dwar il-Ħruġ ma jiġix approvat mill-House of Commons il-ġimgħa d-dieħla, il-Kunsill Ewropew jaqbel ma' estensjoni sat-12 ta' April, filwaqt li jistenna li r-Renju Unit jindika t-triq 'il quddiem. Fil-prattika dan ifisser li, sa dik id-data, l-opzjonijiet kollha ser jibqgħu miftuħa, u l-aħħar data assoluta ser tiġi estiża. Il-Gvern tar-Renju Unit xorta ser ikollu għażla ta' ftehim, ebda ftehim, estensjoni twila jew revoka tal-Artikolu 50. It-12 ta' April hija data prinċipali f'dak li għandu x'jaqsam mad-deċiżjoni tar-Renju Unit dwar jekk għandhomx isiru l-elezzjonijiet tal-Parlament Ewropew. Jekk ma jkunx iddeċieda li jagħmel dan sa dakinhar, l-opzjoni ta' estensjoni twila ssir awtomatikament impossibbli. Kif tafu, skont it-Trattati, kwalunkwe estensjoni trid tiġi deċiża b'mod unanimu mill-UE27, bi qbil mal-Istat Membru kkonċernat. Din hija r-raġuni għaliex iltqajt mal-Prim Ministru May ħafna drabi llejla - biex inkun ċert li r-Renju Unit jaċċetta x-xenarji ta' estensjoni - u kuntent li nista' nikkonferma li lħaqna ftehim dwar dan. Ara l-paġna tal-laqgħa